ราคาทองปิดวันศุกร์ร่วงกว่า 7 ดอลล์ หลังข้อมูลแรงงานสหรัฐดีเกินคาด
สัญญาทองคำตลาดนิวยอร์กปิดร่วงลงเมื่อวันศุกร์ที่ผ่านมา (5 มิ.ย.) โดยได้รับแรงกดดันจากการแข็งค่าของสกุลเงินดอลลาร์ ขณะเดียวกันข้อมูลแรงงานที่แข็งแกร่งของสหรัฐได้กระตุ้นให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย
8 มิ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค. ร่วงลง 7.10 ดอลลาร์ หรือ 0.6% ปิดวันศุกร์ (5 มิ.ย.) ที่ 1,168.10 ดอลลาร์/ออนซ์, สัญญาโลหะเงินส่งมอบเดือนก.ค. ลดลง 11.9 เซนต์ หรือ 0.7% ปิดที่ 15.984 ดอลลาร์/ออนซ์, สัญญาพลาตินัมส่งมอบเดือนก.ค. ลดลง 7.20 ดอลลาร์ หรือ 0.7% ปิดที่ 1,092 ดอลลาร์/ออนซ์ และสัญญาพัลลาเดียมส่งมอบเดือนก.ย. ลดลง 4.35 ดอลลาร์ หรือ 0.6% ปิดที่ 750.95 ดอลลาร์/ออนซ์
ราคาทองคำได้รับแรงกดดันจากเงินดอลลาร์ที่แข็งค่า หลังจากที่กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 280,000 ตำแหน่งในเดือนพ.ค. จากระดับ 221,000 ตำแหน่งในเดือนเม.ย. ขณะที่อัตราการว่างงานเพิ่มขึ้นสู่ระดับ 5.5% จาก 5.4% ในเดือนเม.ย. ซึ่งเป็นระดับต่ำสุดในรอบเกือบ 7 ปี
นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 225,000 ตำแหน่งในเดือนพ.ค. และอัตราการว่างงานจะทรงตัวที่ 5.4% นอกจากนี้ กระทรวงแรงงานสหรัฐยังได้ทบทวนตัวเลขการจ้างงานในเดือนมี.ค. โดยปรับเพิ่มขึ้นสู่ระดับ 119,000 ตำแหน่งจากที่มีการรายงานก่อนหน้านี้ว่าเพิ่มขึ้นเพียง 85,000 ตำแหน่ง